B4-0371 ja 0437/97

Päätöslauselma heikoimmassa asemassa olevien väestöryhmien tilanteesta Keski- ja Itä-Euroopassa

Euroopan parlamentti, joka

- ottaa huomioon aikaisemmat päätöslauselmansa Romanian lasten tilanteesta ((EYVL C 149, 18.6.1990, s. 140)),

- ottaa huomioon Euroopan unionin ja useimpien Keski- ja Itä-Euroopan maiden väliset assosiaatiosopimukset ja kumppanuus- ja yhteistyösopimukset,

- ottaa huomioon Unicefin kertomuksen Keski- ja Itä-Euroopassa vaarassa olevista lapsista,

A. ottaa huomioon heikoimmassa asemassa olevien ihmisten tilanteen Euroopan maissa, joissa on meneillään nopea yhteiskunnallis-taloudellinen muutos,

B. toteaa, että Keski- ja Itä-Euroopan maissa absoluuttisessa köyhyydessä elävien pieniä lapsia käsittävien perheiden ja vanhojen ihmisten lukumäärä on lisääntynyt olennaisesti muutaman viime vuoden aikana,

C. toteaa, että perheavustuksiin, lastenhoitoon, äitiysavustuksiin ja esikouluopetukseen sekä eläkkeisiin ja ikääntyneille tarkoitettuihin palveluihin käytettävät julkiset menot ovat alentuneet usein huomattavasti Keski- ja Itä-Euroopan maissa sekä reaalisesti että suhteessa näiden maiden laskevaan BKT:hen,

D. on tietoinen siitä, että tällä hetkellä Keski- ja Itä-Euroopassa noin miljoona lasta elää pysyvästi tai väliaikaisesti sosiaaliviranomaisten huostassa,

E. korostaa, että ensisijaisesti tulisi antaa tukea tehokkaan järjestelmän kehittämiseksi, jotta voidaan suojella Keski- ja Itä-Euroopan maiden heikoimmassa asemassa olevien ihmisten etuja ja oikeuksia,

F. panee tyytyväisenä merkille kirkkojen ja vastaavien järjestöjen sekä kansalaisjärjestöjen sitoumuksen ottaa ylläpidettäväkseen lastenkoteja;

1. Korostaa, että Euroopan unionin ja Keski- ja Itä-Euroopan maiden välisen yleisen integraatio- ja yhteistyöohjelman puitteissa tulisi kiinnittää erityistä huomiota näiden maiden heikoimmassa asemassa olevien ihmisten tilanteen parantamiseen;

2. Kehottaa komissiota, neuvostoa ja jäsenvaltioita kehittämään ja panemaan toimeen läheisessä yhteistyössä Keski- ja Itä-Euroopan maiden hallitusten kanssa yhteisiä ohjelmia näiden maiden lasten etujen ja oikeuksien suojelemiseksi ja antamaan mahdollisimman pian käyttöön tarvittavat rahoitusvälineet tällaisia ohjelmia varten;

3. Vaatii näissä puitteissa erityisesti uusien perhetukipalveluiden, kuten yleisten perheavustusten, lastentarha- ja koulupalvelujen, ennaltaehkäisevän terveydenhuollon palvelujen jne. perustamista sekä olemassa olevien palveluiden uudistamista;

4. Kehottaa komissiota, neuvostoa ja jäsenvaltioita hyväksymään yhteistyössä Keski- ja Itä-Euroopan maiden hallitusten kanssa erityisohjelmia sosiaaliviranomaisten huostassa olevien lasten tulevaisuuden suojelemiseksi ja turvaamiseksi;

5. Korostaa, että on tärkeää sisällyttää terveydenhuolto niihin pyrkimyksiin, joita tehdään kyseisten maiden kehittämiseksi ja niiden hyväksi;

6. Kiinnittää huomiota siihen äärimmäisen vaikeaan tilanteeseen, joka koskee sairaalahoidossa olevia vanhuksia sekä psykiatrisia potilaita joissakin näistä maista;

7. Kehottaa komissiota ja jäsenvaltioiden hallituksia tukemaan järjestöjä, jotka ovat tekemisissä näiden heikoimmassa asemassa olevien ihmisten kanssa, ja antamaan käyttöön lisärahoitusta PHARE-ohjelman puitteissa;

8. Kehottaa Keski- ja Itä-Euroopan maiden hallituksia toimimaan yhteistyössä kansalaisjärjestöjen kanssa, jotka pyrkivät parantamaan lasten, vanhusten ja psykiatristen potilaiden tilannetta;

9. Kehottaa puhemiestään välittämään tämän päätöslauselman komissiolle, neuvostolle, Keski- ja Itä-Euroopan maiden hallituksille ja parlamenteille ja Unicefille.